
JL/en  nyeste  Danmarkshistorie  fortæller  følgende  Træk  af 
Kalmarkrigen  (1611—1613)   imellem  Kong  Christian 
den  Fjerde   og  de  svenske   Konger  Carl  den  Niende 
og  Gustav  Adolf*): 

»Oppe  i  Vestergøtland  fik  Christian«  (den  Fjerde)  »at 
hore,  at  Jesper  Kruus  samtidigt««  (nemlig  med  den 
danske  Konges  Tog  i  Februar  1612  til  Guldborg  og  Skara) 
»gjæstede  Halland,  hvor  atten  Sogne  vare  udplyndrede  og 
Varberg  brændt.  Altsaa  gik  han  tilbage  for  at  frede  om 
sine  egne  Landemærker,  men  svækkede  end  yderligere  sin 
lille  Hær  ved  at  kaste  Forstærkning  ind  i  Bohus.  Paa 
Skallinge  Hede  ved  Falkenberg  tog  hans  Veiviser  feil  af 
Veien,  og  med  syv  Faner  Ryttere  stod  Kongen  pludselig, 
uden  at  ane  det,  ligeoverfor  de  dobbelt  saa  mandstærke 
Svenskere.  Baade  Folk  og  Heste  vare  yderst  udmattede 
af  Veien,  Intet  var  endnu  bragt  i  Orden,  og  Sneen  laa 
dybt  paa  Heden..  Svenskerne  styrtede  frem  med  Voldsom- 
hed, og  der  opstod  en  kort,  men  hidsig  Strid  (3die  Marts**) 
1612).     Svenskerne  følte  sig   allerede   halvyeis  som  Seir- 


")  Fr.  Barfod,  Fortællinger  af  Fædrelandets  Historie,  3die  Udgave, 

2det  Bind  S.  90. 
**)  Det  maa  erindres,   at  F.  B.   daterer   efter  Ny  Stil  endnu  forend 
den  indførtes  hos  os.     Han  mener  her  vistnok  den  21de  Februar 
GI.  St.  P.-M. 


herrer,  og  med  Overmod  raabte  de:  »Jyde,  Jyde!  har  Du 
Præsten  med,  at  Du  kan  skrifte!«  Danskerne  gjorde  kun 
svag  Modstand,  ihvor  ivrigt  end  Førerne  opmandede  dem, 
og  den  ene  Hob  begyndte  at  vige  efter  den  anden.  Den 
fireogtyveaarige  Sten  Rosensparre  kastede  sig  midt  i 
Ilden,  for  at  faa  sine  Landsmænd  til  at  holde  Stand.  En 
af  hans  Venner  bad  ham  være  forsigtig  og  mindede  ham 
om,  at  hans  Æt  vilde  uddø  med  ham.  »Du  har  Ret«, 
svarede  Hr.  Sten;  »det  er  en  herlig  Tanke!  Et  godt 
Navn  gaaer  for  Alt;  det  fik  jeg  i  Arv,  og  det  skal  jeg 
hævde  «  Med  disse  Ord  styrtede  han  sig  midt  imellem 
Svenskerne,  men  standsede  kun  et  Øieblik  deres  Frem- 
skridt og  fandt  snart  en  Død,  der  var  ham  værdig.  Med 
ham  faldt  mange  andre  Herrer;  thi  det  er  ingen  tom  Tale, 
naar  Christian  Bording  siger,  at  i  Kalmarkrigen  faldt  Blom- 
sten af  den  danske  Adel,  saa  der  blev  kun  Stubbe  og  visne 
Løv  tilbage*).  Danskerne  kastede  sig  altsaa  paa  Flugt; 
selv  Kongen  kunde  ikke  holde  dem  tilbage,  skjøndt  han 
her  som  altid  var  den  forreste  i  Kampen  og  den  sidste 
til  at  vende  Ryg;  og  Fjenden  fulgte  dem  i  Hælene.  Ved 
Frægnared  blev  Cbristians  Hest  stikkende  i  et  Uføre.  De 
øvrige  Danskere  vare  forud,  og  kun  mellem  Død  og  Fan- 
genskab, saa  syntes  det,  havde  Daiikongen  Valg.  Da  kom 
den  rige  Christian  Barnekov  forbi,  den  sidste  blandt 
de  Flygtende.  I  sin  Ungdom  havde  han  seet  sig  vidt 
omkring  i  Verden,  ja  var  trængt  frem  lige  til  Arabien  og 
Abyssinien;  men  han  var  atter  vendt  bjem  til  Fædrelandet, 


*)  Hvor  siger  Christian  (jording  dette?  —  ikke  i  sine  Ærevera  ved 
Sten  Rosensparres  Begravelse,  selvfølgelig  heller  ikke  i  sine 
lægevidenskabelige  Skrifter,  der  efter  Moller!  Cimbria  liter.,  J. 
Worm  Og  Kraft- Nyrup  udkom  for  Kalmarkrigen.  Hvilke  andre 
Skrifter  har  Chr.    Bording   efterladt?  P.-M. 


hvor  han  havde  en  herlig  Borg  i  det  prægtige  \  idskøfle 
og  foruden  andre  Rigdomme  eiede  det  meste  af  den  Gade 
i  Kjøbenhavn,  som  endnu  bærer  hans  Navn.  Han  saae 
Kongens  Fare  og  overlod  ham  sin  Hest.  »Jeg  giver  Ron- 
gen  min  Hest,  Fjenden  mit  Liv  og  Gud  min  Sjæl«,  var 
hans  stolte  Ord.  Christian  undkom  til  Varberg  med  de 
sørgelige  Levninger  af  sin  Skare,  men  Barnekov  blev  ned- 
hugget. En  stor  rødsprængt  Steen  ved  Frægnared  bærer 
endnu  lians  Navn;  paa  denne,  siger  den  hallandske  Bonde, 
satte  han  sig,  da  han  ikke  længer  kunde  følge  Kongen 
tilfods;  paa  den  udaandede  han  sin  Heltesjæl,  og  Pletterne 
af  hans  trofaste  Blod  have  aldrig  kunnet  udviskes  af  den. 
Hurtigere  udviskedes  hans  Minde  af  det  danske  Folks  Hu- 
kommelse, men  det  er  nu  saaledes  opfrisket  af  Ingemann, 
at  det  vel  fremtidigt  skal  vinde  og  vare.« 

Saavidt  Barfod;  det  Digt  af  Ingemann,  her  nævnes, 
er  et  af  hans  »Blandede  Digte«,  i  8de  Bind  af  hans  Sam- 
lede Romanzer,  Sange  og  Eventyrdigte,  S.  121.  Det  lyder 
saaledes: 

Hr.   Barnekov  tumled  sin   danske  Hest; 

Det  flammed  i  Vestgothland. 
Han  fulgte  fjerde  Kong  Christian 

Med  Seir  fra  Skaras  Brand. 

Sneeskyen  fnugged  i  Vinterqvel. 

Med  Hingsten   Hr.   Barnekov  stred: 
Hans  Hingst  viste  Vei  til  Skaane; 

Men   Kongen  mod  Varberg  red. 

Og  Kongen  lo  til  Hr.   Barnekov: 

»Straf  ikke  jer  gode  Hest! 
Til  Vidskede  Borg  og  jer  Frue 

Veed  Veien  lian  allerbedst.« 

»Jeg  dromtc  vel  selv  om  Vidskøfle  Borg« 
—    Hr.   Barnekov   rodmed   bau   Hat   — 


»Men  lysvaagne  Veiviser-Øine 
Behøver  Dankongen  inat. » 

Sten   Rosensparre  forsked  om  Spor; 

Frantz  Hantzow  heelt  sneeblind  lo. 
Fem  hundrede  Mand  dem  fulgte, 

Og  de  var  alle  fuldtro. 

Men  fire  Uger  var  Sadlen  spændt, 
Og  Mundskjægget  stivned  af  Frost. 

Hestene  tygged  paa  Lyngstilk, 
Og  Bark  var  Mændenes  Kost. 

Blandt  Kløfter  snublede  skoløs  Hest; 

Dog  lystigt  var  Danskens  Mod: 
Dankongen  fløited   paa  Veien, 

Og  Lykken  tyktes  fuldgod. 

Iismarken  føg  med  Driver  af  Snee, 
Fra  Bjerg  løb  Vedslædens  Spor. 

Red  de  paa  Skållinge  Bymark, 
1  Fjendehærs  Gab  de  foer. 

Med  Oberst  Kruus  staaer  Hertug  Johan 

I  Leir  ved  Skallinge  By. 
Nu  glimte  Landsbyens  Praaser; 

Paa  Mark  det  blinker  med  Gny. 

Brat  Hingstene  spidsed  Øren  og  fnøs ; 

Hr.  Barnekov  peged  mod  Vang: 
•»Er  det  svenske  Lunter  hist  blinke, 

Blier  Veien  til  Varberg  trang.« 

Og  Svensken  var  det.     Op  Kongen  slog: 
»I  Slagstorm,  Danm  mænd,  frem!« 

Det  blev  en   ulige  Fægtning: 

Tre  Danske  kæmped  mod  Fem. 

Bøsserne  knalded  og  Landserne  klang 
Frem  lyned  Kongen  i  Damp: 

Halvtredie  hundrede  Danske 

Blev  Lig  i  den  Fremfarts-Kamp. 

Sten  Rosensparre  laa  knuust  blandt  Spær, 
Frantz   Hantzow  ved   Hestens  Sko; 


-Over  Liig  og  splintrede  Landser 
Hos  Kongen  red  Barnekov  tro. 

Brat  styrted  Kongens  Ganger  for  Skud. 

Hr.   Barnekov  var  ei  seen; 
;Dankongen  gav  han  sin  Skimmel, 

Selv  sprang  han  paa  høie  Steen. 

•  Kongen  min  Hest!  og  Fjenden  mit  Liv! 

Og  Gud  min  Sjæl!«   —  var  hans  Ord. 
Hr.  Barnekov  faldt  paa  Stenen  — 

Dankongen  mod  Varberg  foer. 

Tilbage  foer  Fjenden  —  Kong  Christian  frem, 

Men  Barnekovs  Sjæl  fra  Jord. 
Hans  Blod  paa  Skallinge-Stenen 

Besegled  hans  Troskabs-Ord. 

Dette  er  altsaa  nu  Christian  Barnekovs  Efterø 
mæle  blandt  hans  danske  Landsmænd;  det  vil  vel  ogsaa 
blive  denne  Fremstilling,  hvortil  de  Fleste  herefter  ville 
holde  sig.  Men  Danmarks  Historie  kan  ikke  nøies  der- 
med; forinden  den  optager  Fortællingens  Bovedtræk,  maa 
den  forlange  Regnskab  for  dens  Herkomst  og  prøve  dens 
Paalidelighed.  Det  er  dette,  der  er  Gjenstand  for  den 
efterfølgende  Undersøgelse;  den  vil  stræbe  at  sikkre 
Christian  Barnekov  den  Plads,  der  tilkommer  ham  i 
Folkets  Erindring,  hvad  der  imidlertid  vanskeligt  lader 
sig  gjøre  uden  i  det  mindste  at  berøre  et  Spørgsmaal  af 
almindelig  Betydning  for  den,  der  søger  efter  Sandheden 
i  Fortidens  Overlevering. 

Christian  Barnekovs  Minde,  siges  der,  udviskedes 
hurtigere  af  det  danske  Folks  Hukommelse  end  Blodet 
af  den  Steen,  hvor  den  hallandske  Bonde  lader  ham 
finde  Døden.  Herimod  maa  dog  bemærkes ,  at  Christian 
Barnekovs  Navn  har  altid  havt  en  Plads  i  vor  Historie, 
fordi  han  som  et  Medlem  af  den  herskende  Adel  har 
havt   en  Plads  i  Danmarks  Bestyrelse   og  er  brugt  i  vig- 

tige  Sendelser  til  Udlandet.  Men  menes  der,  at  hans 
Offerdød  er  hurtigt  glemt  af  det  danske  Folk,  saa  er 
dette  heller  ikke  ganske  grundet:  det  danske  Folk  har  ikke 
glemt,  hvorledes  det  forholder  sig  med  Christian  Barne- 
kovs  Død;  men  det  har  ikke  vidst  det,  førend  det  blev 
opmærksomt  paa  Hallændernes  Fortælling  derom.  Saapaa- 
faldende  dette  end  lyder,  er  det  dog  bevislig  sandt;  den 
første  danske  Forfatter,  der  veed  om  Christ.  Barnekovs 
Offer,  er  H.  O.  Scheel,  som  i  sit  1785  udgivne  Værk,. 
»Almindelig  Udkast  af  Krigens  Skueplads«,  S.  106,  Anm.  196, 
alene  omtaler  det  efter  svenske  Skrifter;  thi  det  er  urigtigt,, 
eller  maaskee  kun  et  ubehjælpeligt  Udtryk,  naar  han  siger,, 
at  det  er  anført  i  Danmarks  og  Norges  frugtbare 
Herlighed,  hvor  rigtignok  Kampen  paa  Skållinge  Hede 
omtales,  men  ikke  Barnekovs  Død.  Ogsaa  Abraham  Kali 
har  i  Begyndelsen  af  vort  Aarhundrede  havt  Kundskab  om 
Begivenheden*),  men  usikkert  og  tvivlsomt,  og  ligeledes 
efter  et  svensk  Skrift,  saavidt  man  kan  see,  maaskee  dog 
i  Forbindelse  med  Scheels  Ord.  Bestemtere  træder  Be- 
retningen frem  i  Jahn' s  Kalmarkrigen**).  Denne  For- 
fatter anfører  vel  ikke  sin  Hjemmel;  men  man  gjenkjender 
dog  den  svenske  Kilde,  der  nedenfor  skal  nærmere  om- 
tales. Senere  har  G.  L.  Baden  berørt  Sagen***),  og  nu  i 
forrige  Aar  har  Fr.  Barfod  givet  den  ovenanførte  Fortælling. 
Altsaa  først  173  Aar  efter  Christian  Barnekovs  Død  er 
danske  Folk  af  sine  historiske  Forfattere  gjort  bekjendt 
me  1  svenske  Skribenters  Ord  om,  at  lian  frivilligt  offrede- 
sit  Liv  for  sin  Konge.     Thi  at  de  Danske  tidligere  aldrig 


*)N.   Danske  Magazin,  2det  B.,  S.  41,  Anni.  7. 
**)F.  II.  Jahn,    Grundtræk   til  Christian    den   Fjerdes  Krigshistorie,. 

lste  B.,  Kjøbenhavn  1820,  S.   174. 
'",\  sin  Danmarks  Rl^fi  Historie,  3die  Deel,  Kbhvn.  1830,  S.  581 


have  vidst  dette,  seer  man  med  afgjort  Sikkerhed  ved  at 
gjennemlobe  Hækken  af  de  fra  dansk  Side  offentliggjorte 
Beretninger*;  lige  fra  faa  Dage  efter  Kampen  paa  Skallinge 
Hede  indtil  der,  hvor  de  Svenskes  Fortælling  gaaer  over 
i  den  danske  Historieskrivning. 

Den  ældste  trykte  Beretning  er  meddelt  afAbr.  Kali 
i  Ny  Danske  Magazin,  2det  B.  S.  41.  Den  indeholdes  i 
et  Brev  fra  en  Præst  paa  Varberg  Slot  til  Sognepræsten 
ved  Nikolai  Kirke  i  Kjobenhavn,  som  faaer  et  Slags  Dag- 
bog over  Krigsbegivenhederne  fra  den  25de  Januar  indtil 
den  24de  Februar  1612.  Dette  Brev  er  »læst  og  udskrevet« 
af  Mag.  Ægidius  Lauritzen,  Rektor  og  senere  Ærke- 
degn  i  Ribe,  der  samtidigt  med  Begivenhederne  samlede 
Efterretninger  om  denne  Krig.  Den  Varbergske  Præst 
skriver  nu  saaledes: 

—  —  »Men  for  det  Tredie  er  det  ynkeligt,  at  Var- 
bjerg  By  er  opbrændt  den  4de  Februar  om  Natten,  der 
Folk  vilde  helst  hvile,  desligeste  Kirken,  medens  Kongen 
var  ved  Sk  ara  udi  Sverrig.  To  Hundrede  Mand  af  vore 
skal  være  slagne,  indebrændte  og  fangne  bortførte  at  slæbes 
ihjel  udi  Kobberbjergene.  For  det  Fjerde  og  Allerværste, 
der  Fjenden  brændte  for  Varbjergs  Port**),  efterat  han  var 
uanske  stærket  med  de  Krigsfolk,  som  vare  hjemkaldte  af 
Rydtzland,  iblandt  hvilke  2  Faner  med  Franzoser,  Engelske 
og  Skotter  ere  de  braveste,  da  er  Kongen  efter  saadan 
Brands  Kundskab  forreist  iligen  fra  Rirkeriis  den  2ide  Fe- 
bruar ved  4  store  Mile  til  Fjenden,  scan  laa  i  sin  Leier 
2  Mile  (sic)  fra  Varbjerg  Slot,  og  der  angrebet  Fjenden, 
som  var  8  Gange  (!)  hannem    for  stærk,    udi  Tusmørket, 


*)  Hvad  der  maaskee  endnu  henligger  i  Ilaandskrift  har  selvfølgelig 

ikke  gjort  det  danske  Folk  bekjendt  med  begivenheden. 
*',  Maa  være  at  furstaae  om  Slottets  Port. 

der  Hestene  vare  trætte,  skoløse  og  Folkene  vansmægtede, 
saa  at  9  Adelsmænd  af  Danske  og  Tydske  tilhobe  ere  blevne 
foruden  det  gemene  Folk,  som  vare  mange,  men  endnu  ikke 
overlagt  udi  Tallet.  Af  de  danske  Herremænd,  som  slagne 
ere,  ere  disse  de  fornemste:  Franz  Hantzau  (Bredes  og 
Gerts  Broder),  som  ganske  ynkelig  var  medfaret,  Christen 
Barnekov,  Sten  Rosensparre  og  Ped.  Stygge. 
Disse  fornemme  Mænd  med  andre  flere  bleve  dræbte  den 
21de  Februar  om  Fredag  Aften,  Klokken  var  ved  5  Slet, 
bleve  afførte  alle  deres  Klæder,  laa  saa  under  aaben  Him- 
mel udi  Frost  og  Kuld  den  Nat  over,  Løverdagen ,  Søn- 
dagen og  saa  indtil  Mandag  Aften,  som  var  den  24de  Fe- 
bruar, paa  hvilken  Tid  de  bleve  førte  til  Varbjerg  Slot  i 
Kongens  Rustvogne  kolde  som  Jern  og  stive  som  Staal 
og  nøgne  som  de  vare  fødte  af  Moders  Liv  undtagen 
Blodet,  som  var  rundet  af  Saarene.« 

Man  seer,  at  paa  selve  Varberg  Slot,  i  Kamppladsens 
umiddelbare  Nærhed,  og  hvor  Kongen,  der  jo  var  reddet 
ved  C.  Barnekovs  Offerdød,  samme  Aften  var  ankommen, 
kan  man  i  de  første  Dage  ikke  have  kjendt  Sammenhængen; 
idetmindste  vilde  det  været  høist  paafaldende,  om  Præsten 
da  slet  ikke  havde  omtalt  den.  Men  endnu  høiere  taler 
dog  den  fuldkomne  Taushed  ved  Barnekovs  Grav,  da  Pro- 
fessor Hans  Povelsøn  Resen  den  26de  Marts  1612, 
en  Maaned  efter  Kampen  ved  Skållinge,  i  Helsingørs  Kirke 
jordfæstede  Liget.  Resen  fortæller  Ulykken*)  saaledes: 
—  »Men  som  de  droge  derfra  til  Varberg  og  vare  komne 
i  Halland,  og  ikke  tænkte,  at  Enden  var  saa  nær,  laa  Fjen- 
derne dem  der  ved  Passen  med  fuldt  Folk,  saa  de  ere 
komne  i  Skærmyssel  med  dennem  og  han  (Christ.  B.)  med 


*)  Ligprædiken  over  Christian  Barnekov  til  Birkholm  ni.  ni.,  Kjolen« 
havn   1618,   Blad   E.   v.   Side  5. 

nogle  andre  er  bleven  forrasket  af  Mængden  sammesteds 
og  saaledes  omkommen  21  Februarij,  der  han  havde  levet 
i  56  Aar  og  1  Maaned,  saa  strax  efter  sit  ottende  climak- 
teriske  Aar,  i  denne  Verden.«  1  hele  den  øvrige  Lig- 
prædiken er  ikke  et  Ord,  der  tyder  paa,  at  Resen  har 
vidst  Mere  om  Katastrofen  end  hvad  her  er  sagt.  Man 
kan  jo  trygt  forudsætte,  at  Taleren  har  vidst  om  Ulykken 
hvad  den  Faldnes  Enke  og  nærmeste  Slægt  vidste.  De 
vidste  altsaa  heller  ikke,  at  Mandens  og  Faderens  Død 
var  Andet  og  Mere  end  almindelig  Krigsulykke;  thi  utæn- 
keligt er  det  dog,  at  de  ved  hans  Grav  skulde  have  for- 
tiet det  Berømmeligste  i  hans  hele  Liv,  havde  de  kjendt  det. 
I  Midten  af  det  17de  Aarhundrede  omtaler  Arennt 
Berntsen*)  Kampen  paa  »Kiølle  Rye«,  d.  e.  Skållinge 
Hede,  en  Miil  (sic)  østfor  Varberg  Fæstning,  men  uden 
at  nævne  nogen  af  de  faldne  Adelsmænd.  Ligesaalidt 
finder  man  nogetsomhelst  Tegn  til,  at  den  følgende  Tids 
danske  historiske  Forfattere  have  kjendt  Christian  Barne- 
kovs  ædle  Opoffrelse.  N.  Slange  nævner  ham  flere  Gange 
og  omtaler  hans  og  de  andre  Adelsmænds  Død  i  Træf- 
ningen**), men  uden  noget  Vink  om,  at  her  er  Mere  at 
mærke  end  hvad  Krigen  bringer.  Og  denne  Taushed  bliver 
betydningsfuldere,  naar  man  erindrer,  at  det  var  Hans 
Gram  selv,  der  gjennemsaa,  rettede  og  udgav  Slanges 
Værk,  og  som  altsaa  heller  ikke  har  vidst  mere  end  de 
Ældre  om  Barnekovs  Død.  Men  hvad  Gram  ikke  vidste 
om  Danmarks  Historie,  vidste  ingen  af  hans  Samtidige. 
Det  er  derfor  intet  Under,  at  Holberg***),  J.  H.  Schlegel, 


*)  Danmarckis  og  Norgis  Fructbar  Herlighed,  Kjøbenhavn  1G56,  1,  1, 

S.  81. 
**)  Christian  den   Fjerdes  Historie,   Kbhvn.  1749,  2,  p.  307. 
'")  Dannemarks  Riges  Historie,  w2den  l'dg.,  Kjobenh.  1753,  Tom.   II., 

baade  i  de  Oldenborgske  Kongers  Historie  og  i  sin  tydske 
Bearbejdelse  af  Slanges  Christian  den  Fjerde*),  endelig 
ogsaa  Gebhardi  ere  ligesaa  tanse  som  Gram.  Det  kan 
vel  saaledes  ansees  for  bevist,  at  hverken  Christian  Barne- 
kovs  Slægt  eller  nogen  dansk  Forfatter,  altsaa  heller  ikke 
det  danske  Folk,  har  indtil  over  Midten  af  det  18de  Aar- 
hundrede  vidst,  at  han  satte  sit  Liv  til  for  sin  Konges 
Frelse,  eller  at  de  overhovedet  ikke  have  vidst  Andet,  end 
at  han  med  flere  danske  Adelsmænd  har  mistet  Livet  paa 
Skållinge  Hede  den  21de  Februar  1612. 

Det  er,  som  allerede  bemærket,  fra  svensk  Side,  at 
denne  Blomst  er  indflettet  i  den  ældre  danske  Adels  Hæders- 
krands.  I  November  1751  disputerede  en  ung  Mand  J. 
Grimbeck  fra  Varberg  under  Prof.  Brings  (Lagerbrings)^ 
Præsidium  ved  Lunds  Universitet  om  sit  Fødeland  Hal  land. 
Haner,  saavidt  jeg  hidtil  har  kunnet  finde,  den  Første,  der 
har  draget  den  hallandske  Almues  Fortælling  om  Christian 
Barnekov  frem  for  Lyset**).     »Den  der  fra  Varberg«,  siger 


p.  638  og  043.  Underligt,  at  Holberg  citerer  Resens  Ligprædiken 
som  Hjemmel  og  dog  henlægger  barnekov s  Død  til  et  ganske 
andet  Tog  end  denne. 

*)  Gesch.  Christian  des  Vierten  von  Niels  Slangen,  kiirzer  vorgetragen 
von  Joh.  Heinr.  Schlegel,  1.  Theil,  Kopenhagen  und  Leipzig 
1757,  p.  18G,  Anm.  119;  p  533.  J.  H.  Schlegel,  Geschichte 
der  Konige  von  Danemark  aus  dem  Oldepburgischen  Stamme, 
2.  Th.,  Kopenh.  1777,  p.  42.  L.  A.  Gebhardi,  Konger.  Dan- 
marks Historie  (den  danske  Oversættelse1,  Kbhvn.  1797,  IV, 
p.    99. 

"i  Johannes  G.  Grimbeck,  Waiburgo  Gothoburgensis,  dissertatio 
hislorica  de  Hallandifl  in  genere,  Londini  Golhorum,  1751,  p.  28. 
Grimbeck  citerer  liere  Steder,  dog  ikke  her,  Tuneld.  1  Eric 
Tuneld's  Geographi  ol'ver  konungariket  Swerige,  2dra  bandet 
(Stockholm  1793;,  p.  501,  findes  en  Notits  om  Træfningen  paa 
Kollery  Slette,  hvorved  han  henviser  til  Grimbeck,  og  som  Intet 
indeholder    uden  hvad  denne  har.     Da  jeg  ikke  kjender  den  ældste 


1° 


o 


han,  »gaaer  omtrent  en  Mil  (wc)  mod  Øst,  kommer  til  en 
aaben  Slette,  som  Beboerne  kalde  Ko  Ile  ry.  Stedet  er 
berømt  af  den  Træfning,  der  i  Aaret  1611  fandt  Sted 
mellem  Svenske  og  Danske,  i  hvilken  Kongen  af  Danmark 
Christian  den  Fjerde  kom  i  yderste  Fare;  da  Hesten  styr- 
tede gjennemboret  af  en  Stav  i  et  nærliggende  Gjærde, 
vilde  han  ikke  være  undsluppen  de  forfølgende  Svenske, 
havde  ikke  Lensmanden  (præfectus)  Harnekov  overladt 
den  flygtende  Konge  sin  Hest.  Ilygtet  om  denne  Gjer- 
ning  er  almindelig  udbredt  i  hele  denne  Egn.« 

Samtidigt  med  Grimbecks  lille  akademiske  Afhand- 
ling udkom  et  langt  udførligere  Værk  over  Halland,  Ri- 
chardsons  Historiske  Beskrivelse  afLandet*).  Her  lyder 
Beretningen  saaledes:  »Efter  Almuens  Sagn  deromkring**) 
skal  Kong  Christian  IV  Aar  1012  den  24de  Februar  have 
tabt  et  Slag  imod  de  Svenske  under  Hertug  Johans  An- 
førsel, hvorom  videre  paa  sit  Sted***).  Imidlertid  siges 
herved  at  have  været  følgende  Omstændighed,  at  Kong 
Christian  med  stor  Vanskelighed  undslap  selv  Tredie  til 
Varberg  Fæstning,  idet  Kongen  med  sin  Hest  kom  ud  i 
et  Morads,  som  Almuen  kalder  lønligt  Hængedynd  tæt  ved 
Veien  i  Frægnareds  Mark.     En  af  hans  Krigsøver.-ter  ved 

Udgave  afTuneld,  vccd  jeg  ikke,  om  en  beslægtet  Notils  allerede 
stod  i  denne. 
*)  Jac.  Richnrdson,    Assessor    ved   Anliquitets  Archivet,    Hallandia 

antiqua  et  hodierna,  Stockholm  1752-53,  I.,  S.  73. 
**)  D.  e.  i  Hvalinge  Pastorat  og  Omegn;  Hvalinge  i  Himle  Herred, 
Norre-Halland,  er  Ilovcdsognet,  Byerne  Stamnared,  Skallinge  og 
Ndslinge  Annexer  dertil.  »Kollcry  hed«  beskrives  af  Richardson 
som  en  mesten  rund  Iloislctte,  en  Fjerdingvej  i  Tværmaal,  om- 
given af  hoie  Klipper  og  vakkre  Skove. 
***)  Richardson  henviser  her  og  paa  flere  Steder  til  den  Hallands  Hi- 
storie, der  skulde  have  sluttet  hans  Værk  som  3die  Del,  men 
ikke  udkom. 

Navn  Barnekov  sprang  af  sin  Hest  og  overlod  den  til 
Kongen  med  disse  Ord:  Min  Hest  giver  jeg  Eders  Maje- 
stæt og  opoffrer  Fjenden  mit  Liv.  Saasnart  Kongen  atter 
var  tilhest,  vandt  Barnekov  neppe  et  Pistolskud  langt, 
førend  de  Svenske  anfaldt  ham;  han  skal  da  have  fægtet 
imod  saa  meget  han  kunde,  men  trak  sig  endelig  hen  paa 
en  ved  Veien  liggende  Steen,  hvor  han  blev  slagen.  De 
Pletter,  her  sees  endnu  den  Dag  idag,  kalde  Bønderne 
Christian  Barnekovs  Blod.« 

Det  er  denne  Beretning,  der  er  gaaet  over  i  H.  O. 
Scheels  Krigens  Skueplads  og  overhovedet  har  indført 
Fortællingen  i  Danmarks  Historie.  Men  langt  senere  er 
den  kommen  frem  i  en  fuldstændigere  og  tillige  ældre 
Form  end  i  noget  af  de  hidtil  anførte  Skrifter,  nemlig  i 
BexelT s  Hallands  Historie,  der  meddeler  den  ældste  ind- 
til da  utrykte  Optegnelse,  hvilken  findes  i  Hvalinge 
Præ  s  te  ar  c  hiv*).  Da  jeg  har  været  saa  heldig  fra  For- 
manden for  Hallands  Fornminnes- Foreningen,  Hr.  Rit- 
mester P.  v.  Møller  til  Skottorp,  at  erholde  en  ny  Af- 
skrift af  dette  Stykke,  der  er  Hoveddokumenlet  i  Sagen, 
lader  jeg  det  her  trykke  i  det  oprindelige  Sprog : 
»Ur  Pastor  s- arkivet  i  Hvalinge. 

Anno  1611  d.  24  Febr.  hafvver  Konung  Christian  af 
Dannemark  med  någre  troppar  af  sitt  Rytteri  hållit  tråffning 
på  Kjolery,  en  stor  hed  i  Skållinge  Socken,  med  de  Swenske 
under  Cron-PrintsenCustavi  Johans  anforande,  då  de  Danske 
blefvo  slagne  och  på  flykten  drefne.  Summa  gångblefoch 
af  de  Swenske  hasten  ihjålskuten  for  Danske  konungen  wid 
en  gård  kailad  Egared ,  hvarest  Danske  Krigs -Ofversten, 
Barnekov  benåmd,  straxt  sprang  af  sin  hast  och  levererade 

•)  S.  P.  Bcxcll,  Hallands  Historia  och  Ueskrifning,  1.  Delen,  Gothe- 
borg 1817-18,  S.  520. 

honom  Konungen,  sedan  tog  samma  Herre  uti  sadlen  och 
lopp  med  sin  konung  ungefårligen  ^  mil  forbi  gården 
Frågnered,  men  emedan  som  beråttas  på  den  tiden  var 
mycket  sno,  ty  formåtte  bemålte  Herre  ej  langre  folja, 
utan  satte  sig  på  en  sten,  och  sade  sig  gårna  wilja  lemna 
Konungen  sin  hast  och  fienden  sitt  lif,  på  hvilken  sten 
han  ock  biet"  ihjålslagen,  såsom  an  på  samma  sten  kan 
synas  roda  rander  eller  strimmor,  som  formenas  vara  utaf 
mcrbemålte  Herras  blod.  Konungen  af  Dannemark  kom 
allenast  fjerde  till  Warbergs  fåstning.« 

lir  v.  Møller  antager,  at  denne  Opskrift  hidrører  fra 
den  senere  Halvdel  af  det  17de  Aar hundrede. 

At  Provst  Bexell  har  benyttet  denne  Opskrift  til 
sin  egen  Fremstilling  i  Bogens  Text,  er  klart;  han  har 
tydelig  nok  ogsaa  kjendt  Sagnet  i  den  Form ,  hvori 
Hichardson  anfører  det,  og  Grimbecks  Dissertation,  som 
han  tillægger  Lagerbring  selv ,  har  han  benyttet  anden- 
steds i  sit  Værk.  Men  da  han  tillige  selv  var  kjendt 
i  Egnen  og  har  en  enkelt  Bemærkning,  han  hverken 
har  taget  fra  Hichardson  eller  Grimbeck,  anseer  jeg  det 
for  rettest  ogsaa  at  meddele  hans  Fremstilling ,  da  den 
dog  maaskee  indeholder  en  traditionel  Bestanddel,  trods 
sin  unge  Alder: 

»Om  det  Feltslag  imellem  et  svensk  og  et  dansk  Ka- 
vallerikorps,  som  forefaldt  Aar  1G11  paa  Kjøleryhed  ,  be- 
rettes at  de  Svenske  seirede  formedelst  et  Forstærknings- 
korps,  som  ankom  til  dem  fra  Attarps  By.  Kong  Chri- 
stian IV  anførte  selv  de  Danske.  De  Svenskes  Seir  skal 
have  været  saa  afgjørende,  at  Kong  Christian  selv  alene 
med  et  høist  ubetydeligt  Antal  Ryttere  undkom  fra  Val- 
pladsen til  Varbergs  Fæstning.  Under  det  ilsomme  Til- 
bagetog styrtede  Kongens  Hest  ned  paa  et  sumpigt  Sted 


16 

i  Frægnareds  Mark  nærved  Valpladsen*).  De  efterfølgende 
svenske  Ryttere  havde  nn  taget  Kongen  tilfange,  om  ei 
Oberst  Barnekov  øjeblikkelig  var  sprungen  af  sin  Hest  og 
havde  nødt  Kongen  til  at  redde  sig  paa  den.  Jeg  over- 
giver, siger  Barnekov,  Kongen  min  Hest,  Fjenden 
mit  Liv,  Gud  min  Sjæl.  Kongen  havde  neppe  faaet 
Tid  til  at  stige  tilhest,  førend  Barnekov  bliver  et  blodigt 
Offer  for  sin  Troskab.  Svenskerne  naae  ham,  han  slaaes 
en  Stund  med  den  overlegne  Styrke  paa  Veien  i  Fræg- 
nareds  Mark,  men  skynder  sig  omsider  til  en  Steen  tæt- 
ved Veien,  springer  op  paa  den  og  forsvarer  sig  endnu 
en  Stund,  men  bliver  tilsidst  ihjelslagen  paa  Stenen. 
Bønderne  vise  endnu  nogle  røde  Striber  og  et  rødligt 
Mos  paa  Stenen  med  det  Tillæg,  at  det  er  Christian  Bar- 
nekovs  Blod,  der  blev  udgydt  paa  Stenen.« 

Det  synes  at  være  fra  BexelTs  Text  at  Fortællingen 
er,  middelbart  eller  umiddelbart,  gaaet  over  i  nyere  danske 
og  svenske  Forfatteres  Arbeider;  saaledes  findes  den  om- 
talt, foruden  af  Ingemann  og  Barfod,  i  Trap' s  Beskrivelse 
af  Tølløse  Gaard  og  Kirke,  Beckers  danske  Herregaarde 
ved  Tølløse  og  Løvenborg,  Lj  unggren 's  Skanska  Herre- 
gårdar  ved  Vidskøfla,  og  i  Historiskt-geografiskt  och  sta- 
tistiskt  Lexicon  ofver  Sverige,  4.  B.  (Stockholm  1863), 
Artiklen  Kjølerydshed.  Ingen  af  disse  have  havt  Nyt  at 
føie  til  de  allerede  anførte  Beretninger,  der  alene  have 
Betydning  som  Kilder  til  vor  Kundskab  om  denne  Sag. 

II. 

Delte  er  i  Hovedsagen  hvad  jeg  hidtil  har  fundet  i 
danske   og    svenske  Skrifter  om  Christian  Barnekov  s 

")  -Det  sted,  hvor  Kongens  Heat  l«l>  sig  fast,  kaldes  endnu  af  Bøn- 
derne i  Egnen  »Kongaitallet*.*  licxell's  Anmærkning. 

Død.  Alt  kan  jeg  vel  ikke  have  faaet  med,  men  dog  saa 
meget,  at  jeg  tør  betragte  dette  Resultat  som  fast  og 
sikkert:  det  danske  Folk  har  ikke  vidst,  at  Barnekov 
offrede  sit  Liv  for  at  frelse  sin  Konge,  førend  svenske 
Historikere  førte  den  hallandske  Almues  Sagn  tilbogs.  Det 
Spørgsmaal  paatrænger  sig  altsaa  nu:  tør  vi  troe  paa  Sand- 
heden af  dette  Sagn,  eller  skulle  vi  rive  denne  Ædelsteen 
ud  af  Danmarks  Hovedsmykke,  fordi  den,  ret  beseet,  er 
uægte?  Svaret  kan  ikke  hentes  fra  et  løstSkjøn:  der  ere 
vel  de,  som  ville  finde  Sagnet  »øien synlig  historisk«, 
hvilket  er  den  almindelige  Talemaade,  naar  man  ikke  har 
Hjemmel  for  sine  Paastande;  men  imod  deres  Tro  ville 
Tvivlerne  gjøre  de  løse  Rygters  Upaalidelighed  gjældende: 
hvem  af  dem  har  saa  Ret?  Erkjendelsen  kan  kun  vindes 
ved  en  alvorlig  Prøvelse  af  Sagnet,  der  atter  kun  er  mulig 
paa  Grundlag  af  Indsigt  i  saadanne  Sagns  almindelige  Natur. 
Jeg  kan  ikke  give  en  systematisk  Udvikling  heraf;  men  da 
det  er  mig  magtpaaliggende  at  sætte  Læserne  istand  til 
egen  Prøvelse  af  min  Slutning,  mener  jeg  at  burde  i  al 
Korthed  gjøre  Rede  for  den  Anskuelse,  der  her,  og  anden- 
steds, har  ledet  mig  i  Behandlingen  af  Sagn. 

Mythe,  Sagn,  Historie  forvexles  let,  fordi  der  er 
baade  et  indre  Slægtskab  imellem  dem  og  en  ydre  Lig- 
hed i  den  fælleds  fortællende  Form;  men  dog  er  For- 
skjellen  saa  stor,  at  den  bliver  væsentlig.  Mythen  har 
sin  Oprindelse  og  sit  Liv  alene  i  Menneskets  Sjæl ,  den 
er  i  Form  og  i  Indhold  fuldstændig  Digt,  men  et  nødvendigt 
Digt,  som  Regnbuen  er  et  Natursyn,  intet  Øie  kan  afvise, 
skjøndt  den  Seende  veed,  at  han  ikke  skuer  nogen  Gjen- 
stand.  Mythens  Begyndelse  unddrager  sig  altid  Erkjen- 
delsen. Dens  Embryon  maa  vel  tænkes  hensat  af  en  En- 
kelt,   thi   kun   den  Enkelte  har  Initiativ;    men  den  faaer 

først  Skikkelse  i  et  Folks  Bevidsthed.  Det  kan  derfor 
siges ,  at  hvad  enten  Mythen  er  udsprungen  alene  af 
Trangen  til  at  henstille  det  indre  Syn  i  beskuelig  Skik- 
kelse, eller  den  er  en  Tilbagedigtning  til  Forklaring  af  et 
uforstaaet  Givet,  en  ætiologisk  JVlythe,  saa  er  den  ufrivillig 
Folkedigtning.  Sagn  derimod  indeholder  ligesaavel  et 
Givet  som  et  Digtet,  fordi  det  er  alene  mundtlig  Over- 
levering af  hvad  der  fra  først  af  var  et  Meddelt.  Thi  ved 
den  blot  mundtlige  Overlevering  formaaer  Mennesket  ikke 
at  fastholde  det  Meddelte  reent;  selv  den  første  Meddeler 
blander  Sit  ind  i  det  han  oplevede,  endnu  mere  de  næste, 
saa  at  Eget  og  Modtaget  smelter  sammen  til  uopløselig 
Enhed.  Ethvert  Sagn  har  en  mythisk  Bestanddel:  jo 
længere  det  lever  som  Sagn,  jo  videre  det  udbreder  sig, 
desto  friere  til-  og  omdigter  Folket.  Faaer  Digt  Over- 
haand  over  Meddelt,  gaaer  Sagn  over  til  Mythe;  saaledes 
har  Danebrogsmythen  jo  ubestrideligt  sin  Oprindelse  fra 
en  Beretning,  men  er  under  Paavirkning  af  Folkets  Fø- 
lelse og  Indbildningskraft  blevet  en  Mythe.  Men  Sagn 
nærmer  sig  Historie,  jo  fastere  det  oprindeligt  Meddelte 
staaer  imod  den  frie  Digtning  ved  at  holde  paa  et  Ydre, 
der  sælter  Grændse  for  den  digterske  Virksomhed,  og  jo 
tidligere  det  optoges  i  et  Monument. 

Man  støder  ofte  paa  den  Mening,  at  Mythe  tilhører 
den  fjerne  Oldtid ,  men  Sagnet  en  Tid ,  der  ligger  den 
historiske  Tid  nærmere;  men  dette  forholder  sig  ikke  saa- 
ledes. Begge  ere  uadskillelige  fra  Menneskenaturen  og 
derfor  uafbrudt  virksomme  i  enhver  Tid,  ogsaa  den  nyeste; 
men  selvfølgelig  faaer  Digtningen  sjelden  Lov  til  at  ar- 
beide  uforstyrret  i  Skrifttiden,  saa  at  den  mylhcdannende 
Virksomhed  da  ikke  kan  komme  til,  for  Skrift  og  Tryk, 
at  henstille   hele  Skikkelser  og  Fortællinger,  eller  til  heil 

at  overvælde  det  Meddelte  i  Sagnet.  Og  heller  ikke  Sagn 
kan  leve  uforstyrret  i  Skrifttiden ;  thi  kun  da  kalde  vi  det 
Sagn,  naar  Overleveringen  gaaer  alene  som  mundtlig 
Fortælling  gjennem  flere  Slægter.  Er  første  Meddeler 
selv  Deltager  i  det,  han  fortæller,  saa  at  han  maa  kaldes 
et  Vidne,  forvandler  den  mundtlige  Overlevering  til  en 
følgende  Slægt  det  oprindelige  Vidnesbyrd  til  Sagn.  Men 
dog  forsvinder  i  Skrifttiden  ingenlunde  den  digtende  Virk- 
somhed ;  den  faaer  kun  ikke  Lov  til  friere  Bevægelse  end 
at  hefte  sig  ved  Monumenterne,  paa  hvilke  Historie  hviler, 
saa  at  denne  forvirres  og  forvanskes,  ofte  i  den  Grad,  at 
Monumentet  ganske  overflettes  af  Digtets  Slyngplanter  med 
de  deilige  Blomster.  Da  er  der  trods  Enthusiasternes  Be- 
ruselse intet  Andet  at  gjøre  for  den,  der  søger  Historie, 
end  at  bane  sig  Vei  til  Monumentet  med  ild  og  Jern, 
hvor  meget  af  det  skjønne  Blændværk  der  end  skal  falde. 
Thi  Historie  er  den  Kundskab  om  Fortiden,  der 
hviler  paa  eller  dog  støtter  sig  til  Monumentet,  et 
Ydre,  der  staaer  uafhængigt  af  Livsstrømningen  i  Men- 
neskets Sjæl;  men  som  en  menneskelig  Viden  kan  Hi- 
storien dog  aldrig  unddrage  sig  denne  Strømnings  ind- 
flydelse. Historie  som  Idee  er  reen  objectiv  Viden;  men 
der  er  ingen  virkelig  Historie,  kan  ingen  være,  uden  at 
den  jo  er  blandet  med  en  subjectiv  Bestanddel,  hentet 
ikke  alene  fra  Forfatterens  Eiendommelighed,  men  ogsaa 
fra  Monumentet  selv.  Thi  foran  ethvert  historisk  Monu- 
ment ligger  en  mundtlig  Beretning,  altsaa.  det  Samme 
som  gjennem  den  mundtlige  Overlevering  bliver  Sagn. 
Og  for  at  give  Erkjendelse  maa  Monumentet  optages  i 
Historikerens  Tanke ,  det  maa  opløses  og  sammenstilles 
af  denne;  men  aldrig  arbeider  Menneskets  Sjæl  med  een 
Evne  alene :  de  tale  alle  med  og  bringe  hver  Sit  til  Værket. 

9* 

Er  Historikerens  Forstand  mægtig  nok  til  at  holde  de  andre 
Evner  i  tjenende  Underdanighed,  saa  er  den  dog  ikke  en 
absolut  Magt,  men  betinget  af  det  personligt  Eiendomme- 
lige,  som  driver  den  i  en  bestemt  Retning,  der  ligesaavel 
er  subjectiv  som  den  digtende  Virksomhed  af  Phantasi  og 
Følelse.  Navnlig  er  den  Tanke,  hvis  Eiendommelighed 
ikke  er  et  genialt  Blik  paa  det  Rette,  men  dialektisk  Styrke, 
der  kun  naaer  Maalet  gjennem  en  strengt  regelmæssig 
Slutningsrække,  udsat  for  at  misforstaae,  ja  at  mishandle 
Monumenterne.  Nogle  af  de  værste  historiske  Vildfarelser 
hidrøre  fra  Dialektikerne;  de  skarpe  Sluttere  ligne  Nu- 
tidens riflede  Kanoner:  de  knuse  Alt,  hvor  de  ramme; 
men  jo  bedre  Vaabnet  er,  jo  længere  det  rækker  og  jo 
nøiere  Kuglens  Bane  lystrer  Kalkulen,  desto  vissere  for- 
feiles  Maalet,  dersom  der  blot  er  en  Linies  Afvigelse  i  Sigtet. 
Enhver  Historiker  kjender  saadanne  Arbeider,  hvor  den  skar- 
peste Dialektik  netop  har  ført  Kritiken  paa  Vildspor.  Denne 
Erfaring  er  vel  skikket  til  at  dæmpe  det  Hovmod,  der  ofte 
følger  med  dialektisk  Overlegenhed. 

Der  ere  Historikere,  som  ikke  ville  vide  af  Sagn  i  den 
Betydning,  hvori  Ordet  her  er  taget.  Man  læse  saaledes 
de  to  Slutningskapitler  i  1ste  Deel  af  G.  Grote's  Græken- 
lands Historie,  hvor  Forfatteren  med  beundringsværdig  Lær- 
dom og  Skarpsindighed  kritiserer  de  græske  Myther,  men 
dog  neppe  tilfredsstiller  den  Læser,  der  følger  ham  Skridt 
for  Skridt.  Thi  han  tilsteder  Intet  imellem  Mythen,  der 
i  Indhold  og  Form  er  Digt,  og  Historien,  hvor  Fremstil- 
lingen hviler  paa  skriftligt  Bevis:  hvad  der  ikke  er  ham 
saaledes  bevist,  er  ham  opdigtet,  Trojanerkrigen  saavelsom 
Zeus1  s  Fødsel.  Men  ret  beseet  kommer  han  dog  ikke  videre 
end  til  det,  der  er  ubestrideligt,  at  Indholdet  af  Epikernes 
Digte  ikke;  lader  sig  godtgjøre  som  virkeligt;    den 

positive  Side  af  Beviset  har  han  forbigaaet,  idet  han  ikke 
har  vist,  ikke  har  kunnet  vise,  at  de  intet  Virkeligt  inde- 
holde. Der  er  heri  en  Miskjendelse  af  Bevisets  Natur; 
thi  at  Mangel  paa  Bevis  ikke  tilsteder  mig  at  erkjende 
det  Fortaltes  Rigtighed,  er  ikke  det  Samme  som  at  Ind- 
holdet af  det  Fortalte  er  uvirkeligt,  er  opdigtet.  Og  der- 
næst overseer  Gro  te,  at  der  nødvendig  maa  være  et 
Mellemvæsen  imellem  Mythe  og  Historie,  der  har  noget 
af  begges  Natur:  i  en  skriftløs  eller  lidet  skrivende  Tid, 
da  Vidnesbyrd  om  virkelige  Personer  og  Tildragelser  alene 
forplantes  mundtlig,  bliver  det  ved  Overleveringen  rigtig- 
nok efterhaanden  umuligt  at  fastholde  den  oprindelige 
Meddelelse  som  et  Vidnesbyrd,  og  ligesaa  umuligt  at  ude- 
lukke den  digtende  Virksomhed;  men  Begivenheden  selv 
bliver  dog  derfor  ikke  uvirkelig.  Fortællingen  om  den 
bliver  fra  Vidnesbyrd  til  Sagn;  men  den,  der  vil  kalde 
ogsaa  Sagnet  Mythe  og  behandle  det  som  opdigtet,  han 
maa  benægte,  at  Begivenheder  kunne  bevares  i  mundtlig 
Overlevering  førend  de  gaa  over  i  et  Monument,  —  han 
maa  paatage  sig  at  godtgjøre,  at  Alt  hvad  der  havde  vir- 
kelig tildraget  sig  foran  Monumentet  maatte  fuldstændig 
udslettes  af  Menneskers  Erindring,  saa  at  der  blev  et 
tomt  Rum,  hvor  alene  Phantasien  kunde  ved  en  Tilbage- 
digtning henstille  sine  Skabninger.  Saa  vist  det  er,  at 
Sagn  ikke  er  Historie,  dette  Ord  forstaaet,  som  her,  om 
den  Kundskab,  der  hviler  paa  Monumentet,  —  saa  vist  det 
er,  at  den  Historieskriver,  der  betragter  og  behandler  Sagn 
som  Historie,  forfeiler  sin  Opgave  og  vildleder  sine  Læsere, 
saa  vist  er  det  derfor  ogsaa,  at  den  heller  ikke  rammer 
det  Rette,  der  gjør  enhver  Fortælling,  hvis  faktiske  Rig- 
tighed ikke  kan  bevises  af  Monumenter,  til  Digt. 

Skal  Historikeren  prøve  en  saadan  Fortælling,  bliver 

det  Første,  han  har  at  gjøre,  at  komme  til  Vished  om, 
at  det  er  et  Sagn,  ikke  et  Digt.  Dette  bliver  vanske- 
ligere jo  længere  Fortællingens  Indhold  ligger  tilbage  i 
Tiden,  og  jo  længere  den  Tid  er,  der  ligger  mellem  det 
Fortalte  og  dets  Optegnelse  i  et  Monument.  I  mange 
Tilfælde  er  det  umuligt  at  skille  Sagn  fra  Mythe.  Men 
mangt  et  Sagn  er  oprundet  i  en  historisk  Tid,  omgivet 
af  Monumenter,  der  tilstede  en  Prøvelse;  da  kan  Fortæl- 
lingen fastholdes  som  Sagn.  Udgangspunktet  for  Kritiken 
bliver  da  den  stærkere  eller  svagere  Formodning  om  Ind- 
holdets Rigtighed.  Dernæst  har  Kritikeren  at  rense  Sag- 
net ved  at  sammenholde  det  med  de  omgivende  Monu- 
menter, der  sætte  ham  istand  til  at  paavise  den  mundtlige 
Overleverings  Vildfarelser.  Lader  derimod  Sagnet  sig  ikke 
bringe  i  Forbindelse  med  et  Monument,  er  intet  Andet  at 
gjøre  end  enten  at  lade  det  henligge  som  ubrugeligt  for 
Historie  eller  at  optage  det  som  det  er;  thi  de  idelig  til- 
bagevendende Forsøg  paa  at  udskille  det  Faktiske  fra  det 
Digtede  i  Overleveringen  for  at  kunne  benytte  hint  som 
historisk,  bero  paa  en  Miskjendelse  af  Historie  og  blive 
kun  tomt  Gjætteværk :  det,  der  falder  indenfor  Naturlovenes 
Omraade,  kan  jo  ligesaa  vel  være  Digt  som  det  haand- 
gribelig  Umulige.  Umiddelbar  Opløsning  af  Sagnet  fører 
aldrig  lamgere  end  til  det  Sandsynlige  eller  Usandsynlige. 
Men  paa  den  anden  Side  gjælder  det  ogsaa,  at  er  Sagnet 
fast  og  bestandigt,  og  lader  det  sig  føre  nær  op  til  begi- 
venheden, da  faaer  det  Noget  af  et  Monuments  Karakteer, 
dersom  dets  Rigtighed  ikke  lader  sig  modbevise. 
Et  Modbevis  maa  udgaae  fra  et  Givet;  det  er  umiddelbart, 
naar  Sagnet  paavises  som  uforeneligt  med  sikkre  Monu- 
menter; da  maa  det  mundtlig  Overleverede  ubetinget 
opgives    som   Digt.      Men    middelbart    kan  Sagnet   Ogsaa 

■modbevises  af  Monumenternes  Taushed,  dersom  disses 
Fuldstændighed  ikke  tilsteder  at  troe  paa  Taushed  om 
Sagnets  Indhold ,  hvis  dette  var  virkeligt.  Afgjørende 
bliver  dog  i  de  fleste  Tilfælde  kun  det  umiddelbare  Mod- 
bevis, det  middelbare  derimod,  et  argumentum  a  silentio, 
kun  under  Forudsætninger,  som  ikke  ofte  kunne  være  til- 
stede, navnlig  da  den,  at  Tausheden  ikke  lader  sig  natur- 
iigen  forklare  af  Andet  end  af  Sagnets  Grundløshed. 

III. 

Hvorledes  har  historisk  Kritik  nu  at  stille  sig  til  For- 
tællingen om  Christian  Barnekovs  Død?  Først  dette, 
at  den  maa  erkjende  Fortællingen  for  et  Sagn  blandt 
Folket  i  Halland.  Det  er  vel  ikke  umuligt,  at  en  eller 
flere  Deltagere  i  Begivenheden  kunne  have  bragt  Efter- 
retningen til  den  Præst  i  Hvalinge,  der  opskrev  den  og 
nedlagde  Fortællingen  i  sit  Archiv,  forudsat  at  denne  Op- 
skrift virkelig  er  fra  den  sidste  Halvdel  af  det  16de  Aar- 
hundrede;  men  saalænge  vi  ikke  kunne  komme  videre 
end  til  Muligheden,  kunne  vi  ikke  bruge  denne  i  et  hi- 
storisk Bevis:  Muligheden  alene  gjør  ikke  Opskriften  til 
et  Vidnesbyrd.  Vi  tør  ikke  sige  Mere,  end  at  Beretningen 
kan  antages  at  være  i  een  Slægtfølge  gjennem  mundtlig 
Overlevering  kommen  til  den  første  Opskriver,  der  ved 
at  fastholde  hvad  ham  er  sagt  ikke  har  kunnet  forvandle 
Sagn  til  Monument.  Det  er  altsaa  et  Sagn,  men  et 
Sagn,  der  har  holdt  sig  fast  og  stadigt  i  den  Egn,  hvor 
Begivenheden  forefaldt,  og  som  har  levet  i  Folkemunde 
ikke  alene  indtil  Midten  af  det  18de  Aarhundrede,  da  det 
gik  over  i  Literaturen,  men  lige  indtil  vore  Dage,  knyttet 
til  Stenen,  hvor  Barnekov  skal  være  falden,  og  Stedet, 
hvor  Kongens   Hest  siges  at  være  nedsunken.     Grimbeck 

har  saaledes  betegnet  Sagnet  rigtigt  som  »con stans 
fuma«.  Altsaa  har  Sagnet  en  Alder  af  c.  200  Aar  og 
kommer  derved  nær  op  imod  de  oprindelige  Vidnesbyrd. 

Sagnets  ældste  Form  have  vi  nu  i  Præstens  Op- 
skrift; men  at  Sagnet  selv  ikke  har  sin  Kilde  i  denne, 
at  der  ved  Siden  af  den  er  en  levende  Overlevering,  vise 
Afvigelserne  hos  Grimbeck,  Richardson  og  Bexell;  især 
er  Grimbecks  Vidnesbyrd  mærkeligt,  da  han  havde  sit 
Hjem  i  denne  Egn  af  Halland.  At  Grimbeck  lader  Kon- 
gens Hest  blive  gjennemboret  af  en  Gjærdestav,  er  maa- 
skee  rigtigt:  det  kan  være  skeet,  idet  Kongen  satte  over 
Gjærdet;  men  Grimbeck  har  det  i  al  Fald  ikke  af  Præ- 
stens Opskrift,  da  denne  lader  Hesten  blive  skudt  i 
Kampen.  Richardson  maa  ogsaa  have  kjendt  Sagnet 
i  anden  Form  end  Opskriften;  thi  hos  ham  bliver  Kon- 
gens Hest  siddende  i  Hængedynd,  hvad  der  støttes  af 
B exe  11' s  Ord  om,  at  Stedet  endnu  paavises  af  Bønderne 
i  Egnen.  Efter  Sagnet  hos  Richardson  og  Bexell  kæm- 
pede Barnekov  af  al  Kraft,  efterat  han  var  kommen  til- 
fods; derom  har  Præstens  Opskrift  Intet;  den  synes  sna- 
rere at  modsige  end  at  bekræfte  det.  Vi  have  saaledes 
Sagnet  i  tre  eller  fire  selvstændige  Former  af  forskjellig 
Alder,  ikke  i  een  oprindelig  Opskrift,  hvoraf  de  andre  ere 
afledede.  Dette  viser  Sagnets  Almindelighed  og  styrker 
derved  det,  hvori  alle  Beretninger  ere  enige;  men  dette 
er  netop  Hovedsagen. 

Men  i  alle  Former  er  der  Feil,  Hest  i  den  ældste, 
Præstens  Opskrift:  Aarstallet,  Dagen,  den  svenske  An- 
førers Navn.  Det  er  aLdeles  sikkert,  at  Kampen  paa 
SkaUinge  Hede  stod  den  21de  Februar  1012,  ikke  den 
24de  Februar  1611;  og  Sverrigs  Kronprinds,  eller  rettere 
dets  Konge,   da  Carl   d<n  Niende  var  død  den  30te  Ok- 

tober  1611,  hed  ikke  Gustav  Johan,  men  Gustav  Adolf. 
Denne  Feil  hidrører  vist  fra  en  Sammenblanding  af  Navne; 
thi  det  var  Gustav  Adolfs  Fætter  Hertug  Johan  af  Øster- 
gøtland,  der  anførte  den  svenske  Styrke.  Forudsætter 
man,  at  det  er  Sagnet  selv,  ikke  den  ene  eller  den  anden 
Opskrift,  der  virkelig  har  disse  Feil,  saa  ere  de  netop  af 
den  Art,  der  næsten  uundgaaeligt  klæber  ved  ethvert  Sagn. 
Intet  kommer  hurtigere  i  Vildrede  for  det  menige  Folk  end 
Navne  og  Tidsbestemmelser;  Historien  viser  de  mest 
paafaldende  Exempler  paa  Feiltagelser  i  Aar  og  Dag: 
skulde  man  troe  det  muligt,  at  de  samtidige  Svenske 
og  Lybekkere  kunde  feile  i  Aarstallet  for  det  stokholmske 
Blodbad?  og  dog  har  saavel  Gustav  Vasa  med  det  svenske 
Rigsraad  i  deres  Klageskrift  af  29de  December  1523,  som 
Reimar  Koch  i  sin  lybske  Krønike  sat  dette  Blodbad  til 
Aar  1521 !  Men  det  er  ikke  engang  saa  aldeles  sikkert, 
at  det  hallandske  Sagn  stadigt  har  fastholdt  de  nævnte 
Feil.  Arennt  Berntsen,  der  synes  at  have  sin  lille  Notits 
om  Kampen  paa  »Kjølle  Rye<«  fra  Halland,  samt  Præstens 
Opskrift,  Grimbeck  og  Bexell  have  rigtignok  alle  1611; 
men  Richardson  har  det  rette  Aar  1612.  Det  er  muligt, 
at  Antikvaren  har  rettet  Feilen  af  egen  bedre  Kundskab, 
medens  de  Andre  have  naivt  meddelt  hvad  Hallænderne 
have  sagt;  men  naar  man  seer,  at  Richardsons  historiske 
Lærdom  dog  ikke  gaaer  videre  end  til  at  fastholde  med 
Præstens  Opskrift  den  urigtige  Dag,  den  24de  Februar, 
saa  kan  det  dog  ogsaa  tænkes,  at  han  har  nedskrevet 
hvad  han  har  hørt,  ikke  hvad  han  har  undersøgt. 
Feilen  i  Dagen  forklares  naturligt  som  en  Forvexling  af 
den  Dag,  da  Kampen  stod,  med  den  Dag,  da  de  Faldnes 
Lig  indbragtes  til  Varberg.  Dette  skete,  som  den  Var- 
bergske Præst  hos  Ægidius  Lauritzen  fortæller  os,  Man- 

dag  den  24de  Februar.  TNaar  Almuesfolk  en  Del  Aar  efter 
Begivenheden  fortalte  hinanden  om  Christian  Barnekovs 
Blod  paa  Stenen,  var  det  ganske  rimeligt,  at  de  uvisse 
om  Dagen  spurgte  sig  for  i  Varberg,  hvor  man  saa  har 
taget  den  Dag,  de  Døde  indbragtes  fra  den  nære  Valplads, 
for  den  Dag,  da  de  mistede  Livet.  Hvad  endelig  det  urig- 
tige Navn  paa  den  svenske  Anfører  angaaer,  da  er  der  i 
det  mindste  hos  danske  Historikere  nogen  Uvished  om 
det  Rette;  Slange  og  Gram  lade  Gustav  Adolf  selv  føre 
an,  Jahn  nævner  alene  Hertug  Johan.  Det  Sidste  er  det 
rigtige;  men  at  Folket  i  Halland  kunde  tro,  at  den  unge 
svenske  Kronprinds,  da  endnu  ikke  proklameret  som  Konge, 
har  været  tilstede  tillige  med  Hertug  Johan,  kan  aldeles 
ikke  forundre. 

Langt  mere  end  disse  saa  naturlige  og  let  forklarlige 
Fejltagelser  har  det  at  betyde ,  at  Alt  hvad  vi  af  sikkre 
Monumenter  vide  om  den  21de  Februar  1612,  og  Alt 
hvad  vi  uden  tomt  Gjætteri  tør  formode  om  den ,  stem- 
mer vel  med  Sagnets  Hovedtræk;  thi  kun  til  disse  holde 
vi  os  her:  at  der  intet  Til-  eller  Omdigtet  skulde  have 
været  i  den  mundtlige  Fortælling  dengang  den  opskreves, 
er  umuligt.  Men  vi  vide  jo,  at  Kong  Christian  den  Fjerde 
ved  det  uventede  Sammenstød  med  Fjenden  virkelig  kom 
i  yderste  Fare;  vi  vide,  at  Christian  Barnekov  i  denne  Kamp 
tilsatte  Livet;  vi  finde  det  aldeles  troligt,  at  Kongens  Hest 
styrtede  og  at  han  kun  ved  at  faae  en  af  Medkæmpernes 
knude  undkomme;  og  den  Gjerning,  Sagnet  tillægger  Bar- 
nekov, omgiver  vel  hans  Navn  med  udødelig  Glands,  men 
gaaer  ikke  over  Maalet  af  det  Naturlige:  i  Slaget  ved 
Lutter  am  Barenberg  gjorde  Wenzel  Uothkirch  det 
Samme  og  frelste  derved  ligeledes  Kong  Christian  den 
Fjerde;     han    faldt    i    Fangenskab,     medens    Barnekov 

•mistede  sit  Liv!  Dette  viser  da  ogsaa,  at  Kong  Chri- 
stian altfor  vel  kjendte  sin  egen  Persons  Vigtighed  for 
den  Sag,  han  førte,  til  at  han  skulde  have  gjort  Vanske- 
ligheder ved  at  modtage  sine  tro  Mænds  Opoffrelse:  som 
en  Konge  og  en  Krigsmand  betænkte  han  sig  ikke  et  Øie- 
blik  paa  at  sende  dem  i  Livsfare,  naar  Stillingen  krævede 
det.  Ogsaa  det  maa  fremhæves,  at  ingensinde  er  nogen 
Anden  nævnet  som  Kongens  Redningsmand,  end  Chri- 
stian Barnekov.  At  Folket  i  Halland,  navnlig  i  Egnen  af 
Varberg  og  Skållinge,  kunde  have  en  oprindelig  og  selv- 
stændig Kundskab  om  hans  Daad  og  Skjæbne,  som  de 
andre  Danske  ikke  havde,  er  ganske  troligt;  thi  det  er 
ikke  for  dristigt  at  forudsætte,  at  Kongen  har  havt  Mænd 
fra  Egnen  hos  sig  i  Kampen.  Paa  sit  Tog  fra  Varberg 
den  25de  Januar,  beregnet  paa  at  overraske  Guldborg  og 
Elfsborg,  kan  han  godt  tænkes  at  have  medtaget  Endel 
af  Besætningen  paa  Varberg  Slot,  hvor  der  maatte  være 
Mænd  fra  Varbergs  Len;  og  Kongen  har  maaskee  ogsaa 
havt  Bønder  med  som  Veivisere;  men  i  den  mørke  Vinter- 
aften, da  hver  Mand  havde  nok  at  gjøre  paa  sin  egen 
Plads,  er  det  ganske  forstaaeligt,  H  de  andre  danske 
Krigere  ikke  bemærkede  hvad  der  foregik  i  et  farefuldt 
Øieblik  nærmest  om  Kongens  Person,  der  maa  tænkes 
ilende  fremad,  ikke  tilbage:  det  var  jo  de  forfølgende 
Svenske,  der  fældede  Barnekov.  Endelig  —  vilde  jeg  be- 
nytte det  saa  meget  yndede  Ord  om  Sagn:  »her  er  aaben- 
bart  et  historisk  Træk«,  kunde  jeg  henvise  til  det,  der  saa 
paafaldende  individualiserer  Sagnet  i  den  ældste  Opskrift, 
at  det  lader  Barnekov  tage  i  Sadelen  og  løbe  ved  Hestens 
Side,  indtil  Kræfterne  svigtede  ham.  Men  lad  Enhver 
tænke  derom  hvad  han   vil. 

Det  ligger  heri,  at  et  umiddelbart  Modbevis  imod  Rig- 

tigheden  af  Sagnets  væsentlige  Indhold  ikke  lader  sig  føre,  — 
i  det  mindste  ikke  saaledes  som  Sagen  nu  foreligger.  Monu- 
menterne modsige  ingenlunde  Sagnet  i  Hovedsagen;  der 
maatte  fremdrages  nye  Monumenter  af  andet  Indhold  end 
de,  der  foreligge  os,  hvis  et  direkte  Modbevis  skulde  kunne 
opstilles.  Skeer  dette,  og  viser  det  sig  da  efter  fornyet 
Prøvelse,  at  Sagnet  er  uforeneligt  med  utvivlsomt  afgjø- 
rende  Monumenter,  maa  det  selvfølgelig  vige.  Men  der 
er  ingen  Grund  til  at  vente,  at  slige  nye  Oplysninger 
ville  komme  for  Dagen;  i  alt  Fald  er  der  indtil  dette 
skeer  kun  Et,  der  kan  ved  første  Øiekast  vække  Tvivl 
om  Sagnets  Troværdighed:  den  paafaldende  Taushed  fra 
dansk  Side.  Men  et  Taushedsbevis  vil  Intet  kunne  ud- 
rette i  dette  Tilfælde,  dels  fordi  Tausheden  fra  dansk  Side 
ikke  kan  kaldes  fuldstændig,  da  der  jo  er  al  Grund  til  at 
antage,  at  det  Vidnesbyrd,  der  er  Sagnets  Ilod,  har  levet 
blandt  Endel  af  det  danske  Folk,  Folket  i  Halland,  lige 
fra  den  21de  Februar  1612  indtil  dette  Folk  blev  svensk, 
saa  at  Sagnet  i  sin  Oprindelse  dog  er  dansk;  dels  fordi 
den  Taushed  fra  dansk  Side,  der  alene  kommer  i  Be- 
tragtning, naturligen  lader  sig  forklare  paa  anden  Maade 
end  af  Sagnets  Urigtighed.  Den  Eneste,  om  hvem  vi  med 
Vished  kunne  vide,  at  han  maatte  kjende  Barnekovs  Daad, 
hvis  den  er  udført  som  Sagnet  fortæller,  er  Kong  Chri- 
stian selv;  men  han  har  i  de  første  Dage  efter  Kampen 
maaskce  ikke  vidst  hvad  der  blev  af  Redningsmanden,  da 
de  skiltes  paa  Frægnareds  Mark.  Man  tænke  sig  Kongen 
kommende  Fredag  Aften  sildigt  den  21de  Februar  til  Var- 
bergs Port;  han  har  vist  været  noget  ordknap  og  ikke 
bavt  synderlig  Lyst  til  at  fortælle  om  Alt  hvad  der  var 
forefaldet  i  en  Kamp,  saa  hæderlig  for  hans  og  hans  Mænds 
Mod,  men  saa  lidet  lystelig  i  sit  Udfald;  han  kunde  endnu 

ikke  vide,  hvem  der  var  frelst  og  hvem  der  var  omkommen; 
og  nu  trænger  en  Masse  af  Forretninger  ind  paa  ham,  der 
kræve  al  Tid  og  alle  Tanker.  Det  gjaldt  om  at  oprette 
Tabet,  at  sikkre  sin  Erobring  Ny-L6dese,  som  han  vel 
kunde  vide  maatte  blive  angreben  og  som  ogsaa  snart 
gik  tabt;  det  gjaldt  om  at  forberede  det  nye  Tog,  Aarets 
egentlige  Felttog,  at  sætte  Flaaden  i  Søen,  foruden  Alt 
hvad  der  ellers  var  at  varetage ;  og  nu  kommer  dertil 
Dronning  Anna  Katharines  Sygdom,  der  endte  med  Døden 
den  29de  Marts  1612.  Kongen  har  ogsaa  kun  ganske 
kort  været  paa  Varberg  Slot:  allerede  den  27de  Februar 
var  han  i  Kjøbenhavn  fuldt  beskjæftiget  med  Flaadens  Ud- 
rustning*). Overalt  udfoldede  Kong  Christian  i  Aaret  1612 
saa  stor  en  Virksomhed  i  Rigets  vigtigste  Sager,  at  der 
er  ingen  Grund  til  at  undre  sig,  om  det,  der  skete  paa 
Skållinge  Hede,  har  i  lang  Tid  været  trængt  hen  i  Bag- 
grunden af  hans  Tanker.  Men  dernæst  kan  han  jo  gjerne 
have  givet  Christian  Barnekov  det  Lovord,  der  tilkom  ham, 
uden  at  vi  nu  vide  det.  Kun  det  kan  forudsættes,  at  han 
ikke  har  fortalt  hans  Daad  strax  paa  Varberg  Slot,  da 
saa  Varberg-Præsten  vel  neppe  vilde  have  forbigaaet  den 
i  sit  Brev  til  Præsten  i  Kjøbenhavn  ;  og  Kongen  kan  heller 
ikke  antages  at  have  omtalt  Sagen  saa  afgjort  eller  paa 
en  saadan  Maade,  at  den  blev  almindelig  bekjendt  i  den 
første  Maanedstid;  thi  da  blev  Ligtalens  Taushed 
ubegribelig.  Men  videre  ere  vi  ikke  berettigede  til  at 
gaa;  vi  tør  ikke  sige,  at  var  Christian  Barnekov  død 
paa  den  Maade,  Sagnet  vil,  da  havde  Kong  Christian  den 
Fjerde  uskjønsom  fortiet  sin  ædle  Redningsmands  be- 
rømmelige Daad;   thi   vi   kjende   ikke  Kongens  Ord   eller 


*)Regesta  Danica  II,  Nr.  5392 

private  Omgivelser  saa  nøie,  at  vi  skulde  kunne  vid& 
hvad  han  har  sagt  eller  ikke  sagt;  ligesaa  lidt  som  vi 
kjende  de  Omstændigheder,  der  have  foraarsaget,  at  en 
Fortælling  om  Chr.  Barnekovs  Dødsmaade  kunde  holde 
sig  i  en  enkelt  afsidesliggende  Del  af  Landet  uden  strax^ 
at  blive  Gjenstand  for  almindelig  Omtale. 

Altsaa:  Tausheden  fra  dansk  Side  modbeviser  ikke 
Sagnets  væsentlige  Indhold;  alle  andre  Omstændigheder 
tale  for  dettes  Rigtighed;  det  staaer  i  god  Overens- 
stemmelse med  den  historiske  Kundskab ,  der  støtter  sig 
til  Monumenter;  Sagnets  Vildfarelser  ere  let  forklarlige 
og  ere  ikke  andre  end  saadanne ,  som  have  deres  Rod  i 
al  mundtlig  Overleverings  Natur;  de  forskjellige  Opskrif- 
ters Uoverensstemmelser  angribe  slet  ikke  Sagnets  Tro- 
værdighed, men  vise  netop  dets  almindelige  Udbredelse  i 
den  Egn,  hvor  det  har  holdt  sig  i  Folkemunde,  støttet 
til  et  Par  ydre  Gjenstande;  dets  Alder  fører  det  saa  høit 
op  imod  Begivenheden,  at  Formodningen  maa  være  for 
dets  Rigtighed,  der,  som  vi  have  seet,  ikke  lader  sig 
gjendrive.  Her  ere  altsaa  alle  Betingelser  tilstede  for  at 
Historien  skal  kunne  anerkjende  den  mundtlige  Over- 
levering som  tro  Bærer  af  en  virkelig  Begivenheds  Hoved- 
træk. Vi  lade  derfor  ikke  Christian  Barnekovs  Offerdød 
udrive  af  vort  Fædrelands  Historie. 


Slægten  B  arne  ko  v*)   er  af  vendisk  Herkomst,    men 


'/  Kaldes  ogsaa  Bernekov.  Navnet  hidrører  fra  Barnekcrw  eller  Bar- 
nekowc  i  det  Meklenborgske  eller  Vendisk  Barnekov  i  Fyrsten- 
dømmet Rygen.  Resen  udleder  det  fra  Yaabenet,  der  viser  en 
mod  Venstre  opspringende  kronet  halv  Væder  i  Skjoldet  og  en 
af  en  Krone  opspringende  Væder  paa  Hjelmen;  han  siger,  at 
Baran  paa  Vendisk  betyder  en  Væder.     Om  dette  er  rigtigt  veed 

har  som  saarnangen  anden  Adelsslægt  slaaet  Rødder  ogsaa 
nordfor  Østersøen.  Hans  lUrnekov  til  Birkholm,  det 
nuværende  Løvenhor  g  i  Sjælland,  Medlem  af  Danmarks 
Riges  Raad  i  Midten  af  det  sextende  Aarhundrede,  var 
gift  med  Mette  Oxe,  Søster  til  den  navnkundige  Rigs- 
hovmester  Peder  Oxe.  En  Søn  af  dette  Ægteskab  er  vor 
Christian  Barnekov,  der  har  sit  Fornavn  efter  Kong 
Christian  den  Tredie.  Han  fødtes  paa  Birkholm  den 
24de  Januar  1556,  er  altsaa  en  indfødt  dansk  Mand, 
ikke,  som  G.  L.  Baden  kalder  ham,  en  pommersk  Adels- 
mand. Sin  Fader  mistede  han  allerede  i  sit  4de  Aar;  men 
Moderen  sørgede  omhyggeligt  for  hans  Opdragelse.  I  sit 
18de  Aar  begyndte  han  de  Reiser  og  Studier  i  Udlandet, 
der,  med  en  kort  Afbrydelse  i  Aaret  1582  ved  Moderens 
Død,  holdt  ham  fjernet  fra  Danmark  i  16  Aar.  Han 
gjennemreiste  og  opholdt  sig  kortere  eller  længere  i 
Tydskland,  Frankrig,  England  og  Nederlandene,  Schvveitz 
og  Italien,  Grækenland,  Constantinopel,  Syrien  og  det 
hellige  Land  »som  en  ret  .Jorsalafarer»,  samt  Ægypten 
og  »endda  noget  ydermere  frem«,  siger  Resen  i  Ligtalen, 
»imod  Præstegiannis*)  og  de  Abyssiniers  Land.  Men  som 
han  ikke  kunde  vove  det  videre  baade  for  Luftens  Skyld 
og  anden  megen  Uleilighed,  ja  for  Rosmere,  Krokodiller 
og  andre  slige  onde  Dyr«,  vendte  han  over  Creta  tilbage 
til  Venedig  og  studerede  et  Par  Aar  i  Padua,  hvor  han 
vandt  Anseelse  ved  Flid  og  Lærdom.  Thi  Barnekov  var 
en  ret  Student;  især  erhvervede  han  sig  ualmindelige 
Sprogkundskaber,    saa    at    han   besad  Færdighed  i  Latin, 


jeg  ikke;  men  det  viser,  at  Hesen  har  hørt  et  a,  ikke  et  e  i  første 
Stavelse  af  Navnet. 
*)  D.  e.  Præst  Johans. 

P.-M. 

Fransk  og  Engelsk,  Tydsk  og  Hollandsk,  Italiensk  og 
Spansk;  men  ogsaa  Oldtidens  Forfattere  læste  han  og 
gjorde  Uddrag  af  dem,  navnlig  Plato,  Xenophon  og  Plu- 
tarch.  Først  i  sit  35te  Aar  kom  han  tilbage  til  Danmark, 
men  med  et  ved  Studier  og  Anstrengelser  svækket  Hel- 
bred. Han  havde  da  anvendt  over  20,000  Rd.*)  paa  sine 
Reiser,  dem  han  selv  har  beskrevet;  men  Bogen  blev 
desværre  ikke  offentliggjort. 

Efter  sin  Hjemkomst  traadte  han  nu  ind  i  Kredsen 
af  den  da  herskende  høie  Adel  og  erholdt  betydelige  For- 
leninger,  først  Lundegaard  med  St.  Peders  Kloster  i  Lund, 
hvortil  senere  føiedes  Malmøhus,  endelig  1602  Lands- 
krone;  men  han  blev  ogsaa  flere  Gange  udsendt  i  Rigets 
og  Kongens  Ærinder  til  fremmede  Regeringer,  hvortil 
hans  Sprogfærdighed,  hans  Verdenskundskab  og  milde 
Høflighed  saavelsom  hans  Rigdom  gjorde  ham  særdeles 
skikket.  I  Aaret  1594  sendtes  han  med  Steen  Bilde  til 
Skotland  som  Kong  Christians  Repræsentant  ved  hans 
Ældste  Søstersøns,  Henrik  Frederiks  Daab.  Den  lærde 
skotske  Konge  fandt  stort  Behag  i  Barnekov  »for  hans 
Lærdom,  Sprog  og  Forfarenhed«  og  skal  siden  den  Tid 
have  vexlet  Breve  med  ham;  Barnekov  stod  overhovedet 
i  Brevvexling  med  flere  af  Samtidens  Lærde**).  Med 
Rigens  Kantsier  Arild  Hvitfeld  var  han  1597  hos  Dron- 
ning Elisabeth  af  England  og  den  nederlandske  Republik, 


*)  D.  e.  20,000  Specicsdalere  =  40,000  Rd.  Rm.  Man  kan  des- 
uden antage  Sølvets  Værdi  omtrent  for  den  tredobbelte  af  den 
nu  gjældende. 

*)N.  Slange,  Christian  den  Fjerdes  Historie,  S.  76.  Resen  anf. 
St.  Bl.  Diiii.  G.  Ljunggren,  Skanska  Herregårdar,  B.  4,  Art. 
Widtsk dfle ,  hvor  Optegnelser  af  en  af  Chr.  Barnekovs  Efter- 
kommere paaberaabei.  Slanten  Barnekov  eiede  denne  Gaard 
Indtil  Aaret  182G. 

dels  for  at  bringe  Kong  Frederik  den  Andens  lloscbaands- 
orden  tilbage  til  Dronningen*),  dels  for  at  sikkre  den  danske 
Skibsfart  under  Englands  og  Hollands  Krig  med  Spanien 
og  for  at  tilbyde  Danmarks  Mægling,  som  dog  ikke  blev 
modtagen.  Aar  1600  maatte  lian  ligeledes  med  Arild 
llvitfeld  reise  til  Em  den,  til  et  Mode  med  engelske  Sende- 
bud ogsaa  om  Skibsfarlen;  og  1603  sendtes  ban  til  Kon- 
gen af  Polen  og  Kurfyrsten  af  Brandenburg**).  Endelig 
fulgte  ban  1606  med  Kongen  paa  dennes  store  Besøg 
bos  Kong  Jakob  den  Første  og  sin  Søster  Dronning  Anna 
i  England***).  Man  seer,  at  ban  ikke  bar  bavt  mange 
rolige  Dage  i  sit  Liv. 

Resen,  som  kjendte  Harnekov  personlig,  skildrer 
ham  ikke  alene  som  en  stadig  studerende,  men  tillige  som 
en  meer  end  almindelig  gudfrygtig  Mand.  I  den  Tids  Lig- 
prædikener lindes  jo  altid  mange  smukke  Ord  om  den  si. 
Mands  eller  lv\indes  ebristelige  Liv  og  gudelige  Udgang 
af  Verden,  men  Resen  fortæller  om  Christian  Uarnekovs 
religiøse  Betragtninger  hvad  der  gaaer  ud  over  det  Al- 
mindelige bos  den  Tids  Store-]-).  Ogsaa  beredte  Barne- 
ko\  sig  som  en  sand  (.brislen  til  sin  mulige  Død,  da  ban 
brod  op  til  sit  første  og  sidste  Krigstog. 


')  Saaledes  Slange,  S.  125;  men  af  Brock's  nylig  udkomne  Den 
oldenborgske  Kongeslægt,  S.  7,  seer  jeg,  at  Kong  Frederiks  Hose- 
baandsorden ,  navnlig  den  pragtfulde  Ilalskjædc,  endnu  lindes 
paa  Hosenborg.  Feiler  da  slange?  eller  har  maaskee  Kong  Jakob, 
da  han  1G03  ved  Greven  af  Holland  sendte  sin  Svoger  Kong  Chri- 
stian den  Fjerde  Hoscbaandsordenen,  givet  ham  netop  den  Kja>de, 
hans  Fader  havde  baaret?  Blandt  Kong  Christians  Sager  paa 
Hosenborg  findes  nu  kun  Ordenskappen  og  Kmebaandct,  men 
ikke  Kjæden    Brock  anf.  St.  31). 

")N.  Slange,  S.  1G0;  Resen  anf.  St.   Hl.   I).   v. 
'")  Sammest.   Hl.  1).  G  veiso. 

|)  Resens  Ligpr.  Hl.  F.   iij. 

t)et  er  allerede  af  denne  korte  Udsigt  over  Mandens 
Liv  indlysende,  at  Høger,  Studier,  Statssager  laa  ham  nær- 
mere end  Krigsvæsenet.  Resen  siger  ogsaa  udtrykkelig, 
at  han  »ikke  havde  sig  paa  Krigsbrug  saa  synderlig  be- 
flittet for  sine  andre  foretagne  Ærinders  og  Bestillingers 
Skyld«.  Barnekov  var  en  Aandens  mere  end  en  Sværdets 
Mand.  Men  som  en  Adelsmand  og  en  Lensmand  var  han 
efter  Tidens  Tænkemaade  dog  ogsaa  en  Kriger.  En  Lens- 
mand, der  viste  sig  uduelig  i  Forsvar  af  sit  Len  i  Krigstid, 
blev  strengt  behandlet;  saaledes  blev  Lensmanden  i  Trond- 
hjem  Steen  Bilde  for  den  Udygtighed,  han  havde  vist  i 
Kalmarkrigen,  navnlig  for  sit  svage  og  frygtsomme  Forhold 
ved  de  hvervede  svenske  Skotters  Anfald  paa  hans  Len  1612, 
i  Aaret  1613  dømt  til  at  miste  Lenet  og  til  i  tre  Aar  at 
tjene  udenlands  i  Krig,  »hvor  Krig  var«,  —  en  Dom,  han 
sad  overhørig,  hvorfor  han  blev  indsat  i  et  langvarigt 
Fængsel  paa  Dragsholm*).  Christian  Barnekov  var  som 
Lensmand  paa  Landskrone  forpligtet  til  at  tjene  med 
4  Glavind**),  da  han  blev  opbudt  til  Toget  fra  Varberg  i 
Januar  1612.  Det  gjaldt  her  ikke  om  at  forsvare  det  ham 
betroede  Len  imod  Fjendens  Angreb,  saa  han  vel  nok  kunde 
have  undgaaet  den  personlige  Tjeneste;  men  der  var  for 
adeligt  et  Hjerte  i  ham  og  for  meget  af  det  lløisind,  der 
skal  være  Studeringers  rette  Frugt,  til  at  han  vilde  blive 
hjemme,  naar  Fædrelandet  kaldte  ham.  Han  gik  altsaa 
selv  med  paa  Kong  Christians  Vintertog. 

Den  25de  Januar  1612  drog  Kongen  fra  Varberg  med 
4CKX)  Mand,  Byttere  og  Fodfolk,  mod  Guldborg  eller  Gull- 
berg,    senere  afløst  af  Gflta  Lejon  ved  Gøteborg,    for  at 


*)  Slange,  anf.  St.  S.  352. 

M)  J.  II.  Schlegel,  Sammlung  zur  dflnischen  Geschichte,  Mfinikenntnlii 
u    s    v  ,  Kopenhagen  1771,  I,  p.  52. 

overrumple  denne  da  vigtige  Fæstning;  men  skjøndt  lian 
den  26de  Januar  om  Morgenen  tidligt  fik  sine  Petarder 
anbragte,  sprængtes  dog  ikke  Porten,  saa  at  Stormen  mis- 
lykkedes med  betydeligt  Mennesketab.  Ved  Flfsborg  var 
Kongen  ikke  heldigere;  hans  Forsøg  paa  at  ødelægge  de 
derværende  Krigsskibe  blev  frugtesløst.  Derimod  toges 
Hven  Ny-Lodese,  som  forsynedes  med  en  Besætning,  hvor- 
efter Kongen  hjemsøgte  V estergotland  med  Ild  og  Sværd, 
som  da  overalt  denne  Kalmarkrig  førtes  med  et  Barbari, 
baade  af  Danske  og  Svenske,  der  knn  finder  sin  Forklaring 
i  Tidens  Raahed,  skærpet  ved  et  lidenskabeligt  National- 
had. Christian  den  Fjerdes  og  Gustav  Adolfs  Krigsførelse 
gav  Tillys  og  Wallensteins  Intet  efter.  Medens  den  unge 
svenske  Konge  ødelagde  Skaane  og  brændte  de  to  Smaa- 
kjøbstæder  Væ  og  Aahus,  men  blev  alvorlig  tugtet  af 
GertRantzau  den  Ilte  Februar  og  selv  netop  kun  frelste 
sit  Liv  ud  af  den  yderste  Fare,  brændte  Christian  den  Fjerde 
Sk  ara  og  hærjede  Landet  vidt  omkring,  men  havde  10  Dage 
efter  sin  Modstanders  Nederlag  næsten  den  selv  samme 
Skjæbne  som  han.  Hertug  Johan  af  Østergotland  trængte 
bag  ham  ind  i  Halland,  brændte  den  4de  Februar  Byen 
Varberg  og  leirede  sig  en  Milsvei  eller  to  derfra  i  den 
bjergrige  Grændsecgn.  Dette  nødte  Kong  Christian,  der 
yderligere  havde  svækket  sin  Styrke  ved  at  kaste  Forstærk- 
ning ind  i  den  norske  Grændsefæslning  Bahus,  til  at  for- 
lade Vestergotland  og  gaae  tilbage  til  Varberg  Slot.  Havde 
Kongen  nu  fra  Boraas  fulgt  den  almindelige  Landevei, 
var  han  sandsynligvis  ikke  stødt  paa  Fjenden;  men  han 
valgte  den  korteste  Vei,  der  gjennem  vanskelige  Egne  førte 
lige  p;<a  Slottet.  Saaledes  stod  han  Fredag  Aften  den 
21de  Februar  ligeoverfor  Fjenden,  som  med  en  overlegen 
Magt  spærrede  ham  Veien.    Vige  til  Siden  har  han  maaskee 

ikke  engang  kunnet,  og  at  drage  tilbage  nn  i  Vinternatten, 
efter  at  Folk  og  Meste  vare  udmattede  af  en  Marsch  paa 
4  store  Mile  i  Sneen  og  ad  slette  Veie,  kunde  rimeligvis 
føre  til  fuldstændig  Undergang;  han  fulgte  da  sit  Helte- 
mods Tilskyndelse,  at  bane  sig  Vei  med  Sværdet.  1  denne 
Kamp  er  det  at  Christian  Barnekov  indvikledes.  Si- 
tuationen synes  at  kræve,  at  han  med  Kongen  allerede  var 
kommen  halvt  eller  helt  igjennem  eller  udenom  Fjendens 
Stilling,  da  Kongens  Hest  styrtede  og  gav  den  trofaste 
Ledsager  Valget  imellem  at  offre  sit  eget  Liv  eller  at  see 
sin  Konge  dræbt  eller  fangen.  Om  hans  Død  har  jeg  Intet 
at  føie  til  hvad  der  er  sagt  i  det  Foregaaende. 

Christian  Barnekov  besad  Meget,  der  maatte  gjøre 
ham  Livet  kjært.  Han  var  en  rig  Mand,  der  blandt  Andet 
eiede  de  tre  skjønne  Godser  Birkholm  og  Tølløse  i 
Sjælland  samt  Vidskøvle  i  Skaane.  Han  levede  i  et 
saavidt  vi  vide  lykkeligt  Ægteskab  med  Margrete  Brahe  , 
en  Datter  af  D.  R.  Baad  Henrik  Brahe  og  Fru  Lene  Thott. 
Hende  havde  han  ægtet  1598;  hun  havde  født  ham  syv 
Børn,  af  hvilke  to  Sønner  og  to  eller  tre  Døttre  over- 
levede Faderen.  Den  Ældste,  Hans  Barnekov,  havde  nys 
fyldt  sit  tolvte  Aar.  Den  ældste  Datter,  Lene  Barnekov, 
født  1604*),  eiede  siden  Faderens  Gaard  Tølløse  og  blev 
gift  med  Tønne  Friis  til  Hesselager  i  Fyen.  Faderens  Lig 
»nedsattes«,  som  allerede  fortalt,  den  26de  Marts  1612  i 
Helsingørs  Kirke,  men  førles  siden  til  Tølløse,  hvor  Dat- 
teren op  til  Kirkens  søndre  Side  1647  byggede  et  Begra- 
velseskapel for  sig  og  sin  Slægt.  Kapellet  bestaaer  af  et 
øvre  Bum,  aahent  ind  imod  Kirken,   og  et  nedre,  Grav- 


')  Resen  angiver  hendes  Fødselsdag  til  den  !6deJani  1001     Stam- 
tavlen hos  Kygc,  Peder  Oxes  Levnet,  har  urigtig  15'J3. 

kjældereu,  i\w  tidligere  havde  Nedgang  fra  Kirken,  men 
nn  fra  Kirkegaarden.  I  det  ovre  Hum  sees  nu  et  prægtigt 
Mod  u  men  tover  Ktatsraad  Frederik  (lersdorf,  en  Sviger- 
søn af  den  rige  Christen  Skeel,  der  eiede  Tølløse  efter 
Fru  Lene  Friis.  I  Kjæ Ideren  stode  indtil  1S51  foruden 
C- li  ris  ti  an  Barnekovs  og  Datterens  Kisler  fem  andre, 
der  tilhørte  senere  lieres  Sla'gter.  1851  Mev  Kapellet 
indrettet  til  Begravelsesplads  for  Familien  Zeuthen;  de 
ældre  Slægters  Kister  bleve  da  nedgravede  i  Jorden  under 
Kapellet.  Det  vides  ikke,  om  der  da  var  nogen  Indskrifts- 
plade  paa  Christian  Barnekovs  Kiste;  men  over  det  Sted, 
hvor  den  nedgravedes,  lod  afdøde  Baronesse  Zeuthen 
indsætte  i  Kapellets  Mur  en  Marmorplade,  hvorpaa  man 
læser: 

Herunder  hviler  Støvet 

af 
Christian   Barnekov. 
Han    faldt  i  Halland  Aar  1612 
ved  at  frelse  sin  Konges 
Christian  4  Liv. 
Og  hans  Datter 
Lene  Barnekov 
gift   med 
Tønne   Friis. 
Paa  Christian    Barnekovs    Kiste    laa    hans   Sværd;    rustet 
som  det  nu  er  sees  det  befæstet  vandret  til  Muren  oven- 
over Mindepladen. 

Men  dette  er  ikke  det  eneste  Mindesmærke  over 
Manden.  Paa  Barnekov  s  ten  en  i  Nærheden  af  Fræg- 
nared  har  H  al  Ian  d  s  Fo  rn  m  inn  e  s  -  Fo  r  e  n  ing  en*)  efter 


")  Sec  Foreningens  Årsskrift  1868,  p.  14—10. 

en  Beslutning  ved  dets  A årsmøde  1866  ladet  anbringe  føl- 
gende Indskrift: 

Danske  Krigs-Øfversten 

Christian    B  a  r  n  e  k  o  w 
olTrade    hår  sitt  lif 
V  for  sin  Konungs  råddning 

den  24  Februar  1612. 
Indskriften  var  forelagt  for  og  godkjendt  af  det  Kgl.  svenske 
W  i  tterhets- ,  Historie-  og  A  ntiqui te  ts- Akademi. 
Saaledes  er  den  faldne  Hædersmands  Daad  optagen  i  Sver- 
rigs  Historie  og  hans  Minde  sikkret  i  den  Egn,  hvis  Al- 
mue saa  trofast  har  bevaret  det.  Det  danske  Folk  paa- 
skjonner  det  ædle  Brodersind,  hvormed  nordiske  Frænder 
have  hædret  en  Landsmand,  der  fandt  Døden  i  Kamp  mod 
deres  Fædreland. 


oog$<x=>^ 


Rettelse. 

S.  24,  Lin.  2:    fuma  —  læs:  fama. 


Trykt  i  V.  Laube  Enkes  Officin  i  Ptykjøbing. 

